郊祀慶成
作者：周麟之
朝代：宋

paragraphs: 紫極三階正，黄宮一氣旋。
迎陽周吉土，練日漢甘泉。
考典陳商輅，占祥察舜璿。
朝冠紛璀璨，齋幄湛蟺蜎。
荔席方顒若，油雲已廓然。
瑶源尊始祖，絳節從羣仙。
碧瓦霏煙外，雕梁麗日邊。
大音諧美樂，芳薦列嘉籩。
默喜雲孫燕，深期鼎祚延。
六虬紆制蹕，九廟闢崇筵。
鬰鬯香稃熟，芝楹瑞葉連。
醇犧登碩俎，肅倡被朱絃。
孝奏靈咸格，誠存禮不愆。
清晨登玉軑，綵仗揭龍旃。
虎旅羅三衛，蜺旌亙百廛。
展容趨泰畤，裒福對蒼圜。
扆坐張皇邸，帷宮駕采椽。
鼓鐘傳禁漏，星月粲高躔。
蠖略車迴斗，熒煌衮象天。
華支金擢秀，雅奏玉鳴鋗。
虛次停垂佩，登壇儼奉瑄。
蘭生芬獻斝，電燎鬰升煙。
氣晏樵蒸焜，天澄境落褰。
涓成均拜胙，抃慶趣摩肩。
鳳蓋端闈敞，蠅書惠澤宣。
自欣千載遇，叨貳六卿聯。
簪筆琱輿上，扶圭繡黼前。
獨多親日表，敢後贊雲篇。
帝德惟天大，臣心匪石堅。
願言陪虎拜，寶歷萬斯年。